ટપાલી આવી ગયો, કામવાળાઓ પરવારીને કશાક ગીત ગણગણતા સાઇક્લ પર બેસીને જતા હતા તેને ડચકારો દેતા હોય તેમ વાદળોની ગંભીર ગતિએ સૂરજને ગંભીર બનાવી દીધો હતો. કોઇ યોદ્ધાની ભૂમિકા બજાવી લોહીલુહાણ અભિનેતા થાકીને ગ્રીનરૂમ તરફ જતો હોય તેવા પગલે ઝાંખો થતો જતો જેઠ મહિનાનો અભિમાની સૂરજ. બધું થંભી ગયું, સીઝનની છેલ્લી કેરી ખાતી વખતે ‘બસ.. હવે, વરસાદ આવશે એટલે કેરી બંધ' એવા જાહેરનામાનાં નગારાં વાગી ચૂક્યાં હતાં. આવી અજંપાભરી ઠંડકમાં વામકુક્ષી માટે તત્પર આંખો અચાનક જ વિહવળ હરણાંની જેમ બહાર જવા આખી જાતને ધકેલે છે. .